|  |
| --- |
| **RESOLUCIJA** |
| Evropski ekonomsko-socialni odbor |
| **Glasujmo za enotno, demokratično, konkurenčno, trajnostno in socialno Evropsko unijo** |
| \_\_\_\_\_\_\_\_\_\_\_\_\_ |
| Poročevalci:  **Christa SCHWENG** (I. skupina)  **Cinzia DEL RIO** (II. skupina)  **Ioannis VARDAKASTANIS** (III. skupina) |

**SL**

|  |  |
| --- | --- |
| Pravna podlaga | člen 52(4) Poslovnika |
|  | Resolucija |
| Datum sprejetja na plenarnem zasedanju | 20. 3. 2024 |
| Plenarno zasedanje št. | 586 |
| Rezultat glasovanja (za/proti/vzdržani) | 139/00/05 |

***Glasujmo za enotno, demokratično, konkurenčno, trajnostno in socialno Evropsko unijo***

Člani Evropskega ekonomsko-socialnega odbora, ki zastopa organizacije civilne družbe, tik pred volitvami v Evropski parlament pozivamo državljane EU k uveljavljanju njihove demokratične volilne pravice.

Evropski parlament je edina neposredno izvoljena institucija Evropske unije; soodloča o njeni zakonodaji in proračunu ter o imenovanju evropskih komisarjev.

Na junijskih volitvah imate kot državljani EU možnost, da z izvolitvijo poslancev Evropskega parlamenta glasujete tudi za močnejše evropsko povezovanje.

Evropska unija je zgodba o uspehu.

Prebrodili smo težke čase, toda nihče ne more zanikati, da Evropska unija svojim državam članicam in državljanom prinaša mir, demokracijo, gospodarsko blaginjo in socialni napredek.

Zahvaljujoč Uniji lahko delamo, študiramo in poslujemo v vseh državah EU.

Toda še vedno se soočamo z izzivi. Največ zaskrbljenosti povzročajo naraščajoči življenjski stroški in rast inflacije, vojne na našem pragu, migracije, podnebna kriza in krčenje državljanskega prostora.

Nobena država EU teh izzivov ne more obvladati sama. Nacionalizem, populizem in ukrepi posamičnih držav niso odgovor – tega je treba iskati v sodelovanju in zbliževanju.

Samo v **združeni, demokratični, konkurenčni, trajnostni in socialni Evropski uniji** lahko resnično napredujemo pri teh vprašanjih in odpravimo neenakosti ter razlike v državah in med njimi.

EU temelji na skupnih vrednotah, ki so demokracija, varstvo človekovih pravic, svoboda izražanja, pravna država, strpnost, pravičnost, nediskriminacija, enakost, solidarnost in demokratična udeležba. Te vrednote je treba nenehno krepiti, braniti in ščititi. Revščino in socialno izključenost je treba za vsako ceno preprečiti.

Naučili smo se, da je mir lahko trajen samo v gospodarstvih in družbah, za katere so značilni teritorialna in socialna kohezija ter spoštovanje temeljnih pravic, pravne države in visokih standardov socialne pravičnosti. Zato mora biti EU vpliven akter na svetovni ravni, da bi preprečila in reševala konflikte, vlagala v multilateralizem in gradila trajen mir.

Samo močna Evropska unija bo zmožna ohraniti svoj gospodarski in socialni model ter učinkovito in pravično zagotavljati gospodarsko in prehransko varnost, svetovno konkurenčnost ter digitalni in zeleni prehod, ki bosta preoblikovala naš način življenja, proizvodnje, dela in potrošnje.

**Podprimo Evropsko unijo**, ki v svoje središče postavlja VSE državljane, vsem prinaša priložnosti, jim omogoča uresničiti njihov potencial in spodbuja njihovo dejavno udeležbo v državljanskem življenju ter v nacionalnih in evropskih političnih procesih.

**Podprimo razširjeno Evropsko unijo**, ki nam omogoča, da živimo v mirni in odprti družbi, v kateri je okolje zaščiteno in je vsak od nas spoštovan, evropska identiteta s svojo raznolikostjo kultur pa nas združuje.

Člani Evropskega ekonomsko-socialnega odbora si skupaj prizadevamo za EU, ki prinaša rezultate in bolje izpolnjuje pričakovanja ter vsakodnevne potrebe svojih državljanov, delavcev in podjetij.

Združimo moči in glasujmo za enotno, demokratično, konkurenčno, trajnostno in socialno Evropsko unijo.

Vaš glas šteje.

V Bruslju, 20. marca 2024

Oliver RÖPKE  
predsednik Evropskega ekonomsko-socialnega odbora

\_\_\_\_\_\_\_\_\_\_\_\_\_